
ΔΕΛΤΙΟ ΤΥΠΟΥ

Τη σύγκληση νέου εκτάκτου συνεδρίου προκειμένου να διατυπωθεί η τελική θέση για το Πρόγραμμα «Καλλικράτης», μετά το πέρας του διαλόγου με την ηγεσία του υπουργείου Εσωτερικών, αποφάσισε το συνέδριο της Τοπικής Αυτοδιοίκησης,  που συνήλθε σήμερα στην Αθήνα, επιβεβαιώνοντας έτσι  την απόφαση του Διοικητικού Συμβουλίου της ΚΕΔΚΕ. 
Ειδικότερα το έκτακτο συνέδριο αποφάσισε να εξουσιοδοτήσει το Διοικητικό Συμβούλιο ώστε να συνεχίσει το αμέσως επόμενο χρονικό διάστημα τη διαβούλευση με την Κυβέρνηση, προκειμένου να γίνουν οι απαραίτητες αλλαγές και συμπληρώσεις, με την ελπίδα ότι το τελικό σχέδιο νόμου που θα σταλεί προς ψήφιση στη Βουλή των Ελλήνων, θα υπηρετεί τους σκοπούς της μεγάλης μεταρρύθμισης, όπως από δεκαετίας την οραματίστηκε και τη σχεδίασε η Τοπική Αυτοδιοίκηση. Διότι αν παραμείνει ως έχει σήμερα δεν είναι δυνατό να γίνει αποδεκτό.

Επίσης αποφασίστηκε διαπαραταξιακή επιτροπή μελών του Διοικητικού Συμβουλίου της ΚΕΔΚΕ να αξιολογήσει τις προτάσεις των Τοπικών Ενώσεων της χώρας που κατατέθηκαν στο συνέδριο ή θα αποσταλούν μέχρι το τέλος της εβδομάδας και αφορούν στο Χωροταξικό, προκειμένου να τις θέσει υπόψη της ηγεσίας του υπουργείου Εσωτερικών  για  να γίνουν οι αναγκαίες αλλαγές και βελτιώσεις.
Τέλος το συνέδριο αποφάσισε να ζητήσει από την Κυβέρνηση περιθώριο διαβούλευσης τουλάχιστον δέκα πέντε ημερών, πριν το σχέδιο Νόμου έρθει προς συζήτηση στη Βουλή των Ελλήνων.

